خزر خاقانلیغی
خزر خاقانلیغی و یا خزر دؤولتی (۶۵۰-۱۰۴۸) – ۶۳۴-جو ایلده غربی گؤیتورک دؤولتی داغیلدیقدان سوْنرا یارانمیش، قارا دنیزین شیمال ساحللری، کیئفه قدرکی بۇ گونکی اوکراین توْرپاقلاری، خزر دنیزینین شیمال و شیمال-غربینی اؤرتن گئنیش توْرپاقلاردا حؤکم سورموش اوْلان تورک دؤولتی. بعضی قایناقلرده مانقیشلاقدان آرال گؤلونه نه قدر اوْلان توْرپاقلار دا خاقانلیغا داخیل ائدیلیر. باشکندی اوّل سمندر، سوْنرا ایدیل شهری اوْلموشدور. خاقانلیغین اراضیسی بعضی قایناقلرده هم ده شرقی تۆرکیه[۱] کیمی گؤستریلیر.
اوروپادا قۇرولان ایلک تورک دؤولتلریندن ان قوتلیسی و ان اۇزون عؤمورلوسو خزر خاقانلیغیدیر. قارا دنیزین شیمالینا قدر حاکمیّتینی گنیشلندیرن غربی گؤیتورک دؤولتینین داوامی کیمی میدانا گلمیشدیر. گؤیتورک خاقانلیغی VII عصرین باشلانغیجیندا خزر دنیزی و قارا دنیز آراسیندا داغینیق حالدا یاشایان سابار، اوْگور و اوْنوگور کیمی تورک طایفه لری قوتلی بیر بیرلیک کیمی تشکیلاتلاندیلار و بۇ بیرلیک "خزرلر" آدی آلتیندا قافقاز تاریخینده ایز قوْیدو.
خزرلره بیزانس ایمپیراتورلوغو و چین قایناقلاریندا "تورک " و یا "تورک خزر"، باشقا قایناقلاردا ایسه "کاسپی" آدی ایله راست گلمک اوْلار.
azb_Arab azb_Arab azb_Arab azb_Arab